
Република Србија
УСТАВНИ СУД
Број: Уж-3634/2017
________2021. године
Б е о г р а д


	Уставни суд, Велико веће, у саставу: председник Суда Снежана Марковић, председник Већа и судије Мирослав Николић, др Тијана Шурлан, Татјана Ђуркић, др Милан Шкулић, Лидија Ђукић, др Наташа Плавшић и Гордана Ајншпилер Поповић, чланови Већа, у поступку по уставној жалби малолетног И. Х, чији је законски заступник мајка А. Х, обоје из Суботице, на основу члана 167. став 4. у вези са чланом 170. Устава Републике Србије, на седници Већа одржаној 18. марта 2021. године, донео је

О Д Л У К У

	Одбија се као неоснована уставна жалба малолетног И. Х. изјављена против решења Вишег суда у Суботици Ким. 25/17 од 12. априла 2017. године и Квм. 2/17 од 20. априла 2017. године у односу на истакнуте повреде права из члана 27. став 1. Устава Републике Србије, док се у преосталом делу уставна жалба одбацује.

О б р а з л о ж е њ е

	1. Малолетни И. Х, чији је законски заступник мајка А. Х, обоје из Суботице, поднео је Уставном суду, 28. априла 2017. године, преко пуномоћника В. Ј. Ђ, адвоката из Суботице, уставну жалбу против решења означених у изреци, због повреде права на слободу и безбедност, и права на правну сигурност у казненом праву, зајемчених одредбама члана 27. став 1. и члана 34. став 3. Устава Републике Србије.
	Уставном жалбом се оспоравају судске одлуке којима је према подносиоцу уставне жалбе правноснажно одређен притвор, због постојања притворских разлога прописаних одредбама члана 211. став 1. тач. 2. и 3. Законика о кривичном поступку. 
	У уставној жалби је наведено да притвор према подносиоцу није одређен у складу са законом, зато што члан 67. став 1. Закона о малолетним учиниоцима кривичног дела и кривичноправној заштити малолетних лица прописује могућност притварања само ако за то постоје разлози из члана 142. став 2. Законика о кривичном поступку. Подносилац је навео да се оспорено решење не позива на испуњеност услова из одредбе члана 67. став 1. Закона о малолетним учиниоцима и кривичноправној заштити малолетних лица, већ на одредбу члана 211. став 1. тач. 2) и 3) Законика о кривичном поступку, која чланом 67. став 1. Закона о малолетним учиниоцима и кривичноправној заштити малолетних лица није прописана као основ за притварање, а није кривица подносиоца што одредбе закона гласе онако како гласе и што нису мењане. Повреду права на претпоставку невиности подносилац образлаже тиме да је у оспореном решењу наведено да бројност и континуитет кривичних дела која му се стављају на терет, околности њиховог извршења (примена насиља и испољавање нарочите упорности) по ставу кривичног већа указују да би подносилац могао „поновити“ кривично дело, иако он до сада није осуђиван.
	Подносилац је истакао захтев да Уставни суд утврди повреду истакнутих права, поништи оспорена решења и наложи редовним судовима хитно пуштање на слободу, те да подносиоцу досуди трошкове на име накнаде нематеријалне штете у износу од 3.000 евра и трошкове заступања пред Уставним судом у износу од 1.500 поена.
	2. Сагласно члану 170. Устава Републике Србије, уставна жалба се може изјавити против појединачних аката или радњи државних органа или организација којима су поверена јавна овлашћења, а којима се повређују или ускраћују људска или мањинска права и слободе зајемчене Уставом, ако су исцрпљена или нису предвиђена друга правна средства за њихову заштиту.
	У току поступка пружања уставносудске заштите, поводом испитивања основаности уставне жалбе у границама захтева истакнутог у њој, Уставни суд утврђује да ли је у поступку одлучивања о правима и обавезама подносиоца уставне жалбе повређено или ускраћено његово Уставом зајемчено право или слобода.
	3. Уставни суд је, у спроведеном поступку, извршио увид у документацију приложену као доказ уз уставну жалбу и утврдио следеће чињенице и околности од значаја за доношење одлуке у овом уставносудском предмету:
	У време подношења уставне жалбе пред Вишим судом у Суботици био је у току припремни поступак против подносиоца уставне жалбе због постојања основа сумње да је извршио два кривична дела разбојништва и кривично дело силовања. Оспореним решењем Вишег суда у Суботици Ким. 25/17 од 12. априла 2017. године одлучено је да су испуњени услови да се подносилац стави у притвор, на основу одредбе члана 211. став 1. тач. 2) и 3) Законика о кривичном поступку (у даљем тексту: ЗКП). У образложењу оспореног решења је, поред осталог, наведено да судија за малолетнике налази да постоји основана сумња да је малолетни И. Х. извршио два кривична дела разбојништва и кривично дело силовања, а како је у току припремног поступка потребно у својству сведока испитати малолетну оштећену (12 година), коју осумњичени познаје од раније, то суд сматра да постоје околности које указују да би боравком на слободи осумњичени могао ометати поступак утицањем на малолетну оштећену, због чега се стављање осумњиченог у притвор по основу члана 211. став 1. тачка 2) Законика о кривичном поступку показује као нужна мера. Образлажући постојање притворског разлога из члана 211. став 1. тачка 3) ЗКП судија за малолетнике је утврдио да постоји основана сумња да је осумњичени извршио три кривична дела у размаку од непуна два дана, а против осумњиченог су иницирана још два поступка, један предлогом Вишег јавног тужилаштва за изрицање кривичне санкције због неовлашћеног коришћења туђег возила, а други захтевом за покретање припремног поступка због кривичног дела крађе и тешке крађе, због чега судија за малолетнике оцењује да постоје такве особите околности које указују да би, боравком на слободи, у кратком временском периоду могао поновити кривично дело, па се стављање у притвор по основу члана 211. став 1. тачка 3) ЗКП показује као неопходно. 
	Оспореним другостепеним решењем одбијена је као неоснована жалба браниоца малолетног осумњиченог и потврђено је решење судије за малолетнике Вишег суда у Суботици Ким. 25/17 од 12. априла 2017. године
	4. Чланом 27. Устава утврђено је, поред осталог, да свако има право на личну слободу и безбедност и да је лишење слободе допуштено само из разлога и у поступку који су предвиђени законом (став 1.) и да свако ко је лишен слободе има право жалбе суду, који је дужан да хитно одлучи о законитости лишења слободе и да нареди пуштање на слободу ако је лишење слободе било незаконито (став 3.).
	Одредбом члана 34. став 3. Устава утврђено је да се свако сматра невиним за кривично дело док се његова кривица не утврди правноснажном одлуком суда.
	Закоником о кривичном поступку („Службени гласник РС“, бр. 72/11, 101/11, 121/12, 32/13 и 45/13) (у даљем тексту: ЗКП) прописано је: да пре доношења правноснажне одлуке о изрицању кривичне санкције, окривљеном могу бити ограничене слободе и права само у мери неопходној за остварење циља поступка, под условима прописаним овим закоником (члан 10. став 1.); да се притвор може одредити само под условима предвиђеним у овом законику и само ако се иста сврха не може остварити другом мером, да је дужност свих органа који учествују у кривичном поступку и органа који им пружају правну помоћ да трајање притвора сведу на најкраће неопходно време и да поступају са нарочитом хитношћу ако се окривљени налази у притвору и да ће се у току целог поступка притвор укинути чим престану разлози на основу којих је био одређен (члан 210. ст. 1. до 3.). 
	Сагласно одредбама члана 211. став 1. ЗКП, притвор се може одредити против лица за које постоји основана сумња да је учинило кривично дело, поред осталог: ако постоје околности које указују да ће уништити, сакрити, изменити или фалсификовати доказе или трагове кривичног дела или ако особите околности указују да ће ометати поступак утицањем на сведоке, саучеснике или прикриваче (тачка 2.); ако особите околности указују да ће у кратком временском периоду поновити кривично дело или довршити покушано кривично дело или учинити кривично дело којим прети (тачка 3.).
	Одредбама члана 67. Закона о малолетним учиниоцима кривичних дела и кривичноправној заштити малолетних лица („Службени гласник РС“, број 85/05) (у даљем тексту: ЗМ) прописано је: да изузетно, судија за малолетнике може одредити да се малолетник стави у притвор, кад за то постоје разлози из члана 142. став 2. Законика о кривичном поступку, ако се сврха, ради чијег је остварења притвор одређен, не може постићи мером привременог смештаја малолетника из члана 66. став 1. овог закона (став 1.); да време проведено у притвору, као и свако друго лишење слободе, урачунава се у трајање изречене васпитне мере упућивања у васпитну установу, упућивања у васпитно-поправни дом и казну малолетничког затвора сходно члану 63. Кривичног законика (став 2.); да на основу решења о притвору које је донео судија за малолетнике, притвор у припремном поступку може трајати најдуже месец дана (став 3.); да веће за малолетнике истог суда може, из оправданих разлога, продужити притвор најдуже још за месец дана (став 4.); да после завршетка припремног поступка, од подношења предлога за изрицање кривичне санкције, притвор према старијем малолетнику може да траје најдуже до шест месеци, а према млађем малолетнику најдуже четири месеца (став 5.); да од изрицања васпитне мере упућивања у васпитно-поправни дом и од изрицања казне малолетничког затвора притвор према малолетнику може трајати најдуже шест месеци (став 6.); да у случајевима продужавања притвора по ст. 5. и 6. овог члана веће за малолетнике је дужно да сваких месец дана испита да ли постоје разлози за притвор и да донесе решење о укидању или продужавању притвора (став 7.); да у свему осталом у погледу притвора према малолетницима сходно се примењују одредбе члана 146. Законика о кривичном поступку (став 8.).
	5. Разматрајући наводе уставне жалбе у односу на истакнуту повреду права из члана 27. став 1. Устава, коју подносилац заснива на тврдњама да су оспорена решења незаконита, јер нису донета на основу законом прописаног притворског основа, Уставни суд најпре, као и у својим ранијим одлукама, наглашава да је, са аспекта заштите људских права, право на личну слободу једно од основних људских права зајемчених Уставом, али да ово право није апсолутно и да притвор представља посебно осетљиву меру његовог ограничења.
	Сагласно одредбама члана 30. став 1. Устава и члана 211. став 1. ЗКП, притвор се према неком лицу може одредити и продужити само одлуком суда уколико су кумулативно испуњена да услова: да постоји основана сумња да је лице учинило кривично дело и да је притварање неопходно ради вођења кривичног поступка. Разлози који притварање могу чинити неопходним ради вођења кривичног поступка, прописани су у тач. 1) до 4) члана 211. став 1. ЗКП. 
	Из наведеног, по оцени Уставног суда, недвосмислено произлази да суд може одредити (и продужити) притвор према неком лицу само уколико истовремено оцени да постоји основана сумња да је оно извршило кривично дело и да је његово притварање неопходно ради вођења кривичног поступка, те да потом, у решењу о одређивању (и продужењу) притвора, детаљно образложи који су то разлози који притварање чине неопходним ради несметаног вођења кривичног поступка. 
	Уставни суд је утврдио да је притвор према подносиоцу уставне жалбе одређен због постојања основане сумње да је извршио два кривична дела разбојништва и једно кривично дело силовања. Притвор је према подносиоцу уставне жалбе оспореним решењима одређен на основу одредбе члана 211. став 1. тач. 2) и 3) ЗКП, односно због постојања околности које су указивале да ће ометати поступак утицањем на сведоке, као и околности које су указивале на опасност од понављања кривичног дела у кратком временском периоду. 
	Уставни суд је, увидом у оспорена решења, утврдио да су она донета у припремном поступку на основу одредаба члана 67. ст. 1. и 3. Закона о малолетним учиниоцима кривичних дела и кривичноправној заштити малолетних лица, од стране судије за малолетнике Вишег суда у Суботици, и да су у њима детаљно цењена и образложена сва питања која су у конкретном случају била битна за одлучивање. 
	По оцени Уставног суда, заузети став надлежних судова изражен кроз оспорена решења не може се сматрати произвољним поступањем судова, с обзиром на то да је у образложењу оспорених решења наведено да поред основане сумње да је малолетник извршио дела која му се стављају на терет, постоје околности које указују да ће боравком на слободи утицати на неиспитану малолетну оштећену, коју познаје од раније, као и да постоје околности које указују на оправдану бојазан да ће боравком на слободи у кратком временском периоду поновити извршење кривичног дела, а које се огледају у томе да се малолетник у предметном кривичном поступку терети да је у кратком временском периоду (у размаку од два дана) у континуитету извршио три кривична дела, као и да је Више јавно тужилаштво у Суботици против њега поднело Већу за малолетнике предлог за изрицање кривичне санкције због кривичног дела из члана 213. став 1. у вези са ставом 2. КЗ и захтев за покретање припремног поступка због кривичног дела крађе из члана 203. став 1. КЗ, због чега се притвор показује као нужна мера за несметано вођење кривичног поступка.
	Уставни суд је имао у виду наводе уставне жалбе којима подносилац оспорава законитост решења о продужењу притвора према њему из разлога што нису донета на основу одредби члана 142. став 2. Законика о кривичном поступку на које указује члан 67. Закон о малолетним учиниоцима кривичних дела и кривичноправној заштити малолетних лица, и такве наводе сматра очигледно неоснованим, с обзиром на то да Закон о малолетним учиниоцима кривичних дела и кривичноправној заштити малолетних лица у одредби члана 67. упућује на одредбе којима су прописани притворски разлози, који су у Законику о кривичном поступку („Службени гласник РС“, број 72/11 и др.), који је на снази у време доношења оспорених решења, нормирани одредбама члана 211, а које садржински одговарају одредбама члана 142. став 2. Законика о кривичном поступку („Службени лист СРЈ", бр. 70/01, 68/02, „Службени гласник РС", бр. 58/04, 85/05, 115/05, 46/06, 49/07, 122/08, 20/09, 72/09 и 76/10), који је био на снази у време доношења важећег Закона о малолетним учиниоцима кривичних дела и кривичноправној заштити малолетних лица. Поред наведеног Уставни суд указује на то да је однос Законика о кривичном поступку и Закона о малолетним учиниоцима кривичних дела и кривичноправној заштити малолетних лица однос општег закона према посебном, где важи правило lex specialis derogat legi generali. Стога ће се Законик о кривичном поступку примењивати увек и у оној мери у којој одредбама Закона о малолетним учиниоцима кривичног дела и кривичноправној заштити малолетних лица није регулисана конкретна правна ситуација. 
	Полазећи од свега наведеног, Уставни суд је утврдио да су оспорена решења донета у законито спроведеном поступку и да су заснована на законом прописаним разлозима из којих се према малолетнику за којег постоји основана сумња да је извршио кривично дело може одредити притвор.	
	Стога је Уставни суд нашао да оспореним решењима није повређено зајемчено право подносиоца уставне жалбе из члана 27. став 1. Устава, те је, сагласно одредби члана 89. став 1. Закона о Уставном суду („Службени гласник РС“, бр. 109/07, 99/11, 18/13 – Одлука УС, 40/15 – др. закон и 103/15), одбио уставну жалбу као неосновану и одлучио као у првом делу изреке.
	6. Што се тиче истакнуте повреде права из члана 34. став 3. Устава, Уставни суд је утврдио да подносилац није навео ниједан разлог којим би била образложена повреда права на претпоставку невиности, те и у овом предмету указује на то да само формално позивање на повреду Уставом зајемчених права, без адекватног образложења, уставну жалбу не чини дозвољеном, па је у овом делу уставну жалбу одбацио, сагласно одредби члана 36. став 1. тачка 7) Закона о Уставном суду, решавајући као у другом делу изреке.
	У погледу захтева подносиoца уставне жалбе за накнаду трошкова поступка пред Уставним судом, Уставни суд подсећа да је у својој досадашњој пракси више пута разматрао наведено питање, те да је заузео став да у смислу члана 6. Закона о Уставном суду нема основа за накнаду трошкова поступка пред Уставним судом. С тим у вези, Уставни суд се позива на образложење које је дато, поред многих других, у Одлуци Уж-633/2011 од 8. маја 2013. године (видети интернет страницу Уставног суда на: www.ustavni.sud.rs).
	7. С обзиром на све изложено, Уставни суд је, на основу одредаба члана 42б став 1. тачка 1), члана 45. тачка 9) и члана 46. тачка 9) Закона о Уставном суду, као и члана 89. Пословника о раду Уставног суда („Службени гласник РС“, број 103/13), донео Одлуку као у изреци.


ПРЕДСЕДНИК ВЕЋА
Снежана Марковић, с.р.


За тачност отправка:

